बिजनेस स्टैंडर्ड - व्हीलचेयर से गिरकर इंडिगो की यात्री जख्मी, एएआई ने बताया गंभीर लापरवाही
व्हीलचेयर से गिरकर इंडिगो की यात्री जख्मी, एएआई ने बताया गंभीर लापरवाही
भाषा / नई दिल्‍ली 11 13, 2017
इंडिगो एयरलाइन के कर्मचारी द्वारा व्हीलचेयर पर ले जाते समय एक महिला यात्री के गिरने की घटना को भारतीय हवाईअड्डा प्राधिकरण (एएआई) ने बड़ी लापरवाही बताया है। लखनऊ हवाईअड्डे पर हुई इस घटना को लेकर एएआई और एयरलाइंस के बीच विवाद छिड़ गया है। यह घटना शनिवार रात 8 बजे हुई। इंडिगो का दावा है कि हवाईअड्डे पर जमीन में चटक की वजह से यह हादसा हुआ। वहीं, एएआई का कहना है कि इंडिगो के कर्मचारी की गंभीर लापरवाही की वजह से यह दुर्घटना हुई।
एक बयान में इंडिगो के प्रवक्‍ता ने यात्री उर्वशी पारीख वीरेन के साथ हुई दुर्घटना के लिए माफी मांगी है। इस मामले से पहले इंडिगो एक यात्री के साथ बदसलूकी मामले में सुर्खियो में आई थी और इसके लिए एयरलाइंस ने माफी मांगी थी। एक बयान में प्रवक्‍ता ने कहा कि इंडिगो प्रतिनिधि यात्री को आंगतुक कक्ष की ओर व्हीलचेयर में लेकर जा रहा था। जब वह गाडि़यों की लेन से गुजर रहा था तभी फर्श पर दरार की वजह से उसका संतुलन बिगड़ा और महिला व्हीलचेयर से नीचे गिर गई। रात का समय था और रोशनी भी कम थी।
एयरलाइन के अनुसार यात्री जख्मी हो गई और उसे तुरंत एएआई के डॉक्टर के पास ले जाया गया और प्राथमिक चिकित्सा उपलब्ध कराई गई। वहीं, लखनऊ हवाईअड्डे का परिचालन करने वाली एएआई ने आज एक बयान में कहा कि जांच के अनुसार दुर्घटना का कारण इंडिगो के कर्मचारी की लापरवाही है क्योंकि उसने पक्की सड़क पर गलत रास्ते को चुना। एयरलाइन के इस दावे पर कि वहां उस समय रोशनी पर्याप्त नहीं थी, प्राधिकरण ने कहा कि पूरे क्षेत्र में पर्याप्त रोशनी है। एएआई के प्रवक्‍ता ने कहा कि मामले की विस्तृत जांच जारी है।
Keyword: व्हीलचेयर, इंडिगो, एयरलाइन, यात्री, एएआई, लापरवाही, लखनऊ हवाईअड्डा, दुर्घटना,